DÔVODOVÁ SPRÁVA

A. VŠEOBECNÁ ČASŤ

Ministerstvo spravodlivosti Slovenskej republiky predkladá návrh vyhlášky Ministerstva spravodlivosti Slovenskej republiky, ktorou sa mení vyhláška Ministerstva spravodlivosti Slovenskej republiky č. 355/2014 Z. z. o centrálnom registri exekúcií v znení vyhlášky č. 421/2021 Z. z. (ďalej len „návrh vyhlášky“) ako iniciatívny materiál.

Účelom návrhu vyhlášky je úprava spôsobu určenia výšky odmeny Slovenskej komory exekútorov za prístup do centrálneho registra exekúcií s cieľom zohľadniť rozdielny rozsah využívania registra jednotlivými používateľmi. Súčasná právna úprava ustanovuje jednotnú výšku odmeny 1,60 eura za každý prístup do registra bez ohľadu na počet prístupov jedného používateľa v priebehu kalendárneho roka. Návrh vyhlášky sleduje cieľ znížiť náklady na prístup do centrálneho registra exekúcií používateľom, ktorí register využívajú vo väčšom rozsahu a tým vytvoriť priaznivejšie podmienky na jeho využívanie.

Návrh vyhlášky nie je predmetom vnútrokomunitárneho pripomienkového konania.

Účinnosť návrhu vyhlášky sa navrhuje 1. januára 2027.

Návrh vyhlášky má pozitívny vplyv na podnikateľské prostredie. Návrh vyhlášky nemá vplyv na rozpočet verejnej správy, sociálne vplyvy, vplyvy na životné prostredie, informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, a zákonmi, a súčasne je v súlade aj s právom Európskej únie. 



B. OSOBITNÁ ČASŤ

Čl. I 

Navrhovanou právnou úpravou sa mení spôsob určenia výšky odmeny Slovenskej komory exekútorov za prístup do centrálneho registra exekúcií.. Navrhuje sa, aby sa výška odmeny určovala v závislosti od počtu prístupov jedného používateľa v období kalendárneho roka. Pri vyššom počte prístupov sa navrhuje nižšia výška odmeny za jednotlivý prístup, čím sa zohľadňuje rozsah využívania registra jednotlivými používateľmi. Navrhované nastavenie zároveň umožní znížiť náklady na jednotlivý prístup pri intenzívnejšom využívaní registra, pričom pri nižšom počte prístupov zostáva zachovaná súčasná výška odmeny. 


Čl. II

Účinnosť návrhu vyhlášky sa navrhuje od 1. januára 2027.


